Page:Gospel of Saint John in West-Saxon.djvu/58

14 24. Ðā gȳt næs Iohannes gedōn on cweartern.

Ðys [godspel] sceal on wōdnesdæg, on þǣre þryddan wucan ofer ēastron.

25. Þā smēadon Iohannes leorningcnihtas and þā Iudeas be þǣre clǣnsunge,

26. and cōmon tō Iohanne, and cwǣdon tō him, Rabbī, sē ðe mid þē was begeondan Iordane, be ðām þū cȳðdest gewitnesse, nū hē fullaþ, and ealle hig cumaþ tō him.

27. Iohannes andwurde and cwæð, Ne mæg mann nān þing underfōn, būton hit bēo [him] of heofonum geseald.

28. Gē sylfe mē synd tō gewitnesse þæt ic sǣde, Ne eom ic Crīst, ac ic eom āsend beforan hine.

29. Sē ðe brȳde hæfð sē is brȳdguma; sē þe is þæs brȳdguman frēond and stent and gehȳrþ hyne, mid gefēan he geblissað for þæs brȳdguman stefne: þēs mīn gefēa is gefylled.

30. Hit gebyrað þæt hē weaxe, and þæt ic wanige.

31. Sē ðe ufenan cōm sē is ofer ealle; sē þe of eorðan is sē sprycþ be eorðan; sē þe of heofone cōm sē is ofer ealle.